CELEX: 32018D1297
Language: et
Date: 2018-09-25 00:00:00
Title: Komisjoni rakendusotsus (EL) 2018/1297, 25. september 2018, Prantsusmaa puhul tehtava erandi kohta kreosooti sisaldavate biotsiidide lubade vastastikusest tunnustamisest kooskõlas Euroopa Parlamendi ja nõukogu määruse (EL) nr 528/2012 artikliga 37 (teatavaks tehtud numbri C(2018) 5412 all)

27.9.2018   
               
               
                  ET
               
               
                  Euroopa Liidu Teataja
               
               
                  L 243/19
               
            
         KOMISJONI RAKENDUSOTSUS (EL) 2018/1297,
         25. september 2018,
         Prantsusmaa puhul tehtava erandi kohta kreosooti sisaldavate biotsiidide lubade vastastikusest tunnustamisest kooskõlas Euroopa Parlamendi ja nõukogu määruse (EL) nr 528/2012 artikliga 37
         
            
               (teatavaks tehtud numbri C(2018) 5412 all)
            
         
         (Ainult prantsuskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 37 lõike 2 punkti b,
         ning arvestades järgmist:
         
                     (1)
                  
                  
                     Äriühingud Bilbaina de Alquitranes, S.A., Koppers International B.V. ja Rain Carbon BVBA (edaspidi „taotlejad“) esitasid Prantsusmaale täielikud taotlused kolmele toimeainet kreosooti sisaldavale biotsiidiperele (edaspidi „tooted“), mis kuuluvad puidukonservantide hulka, Rootsi poolt antud lubade vastastikuseks tunnustamiseks. Rootsi andis loa toodete kasutamiseks elektri- ja sideliinide postide (edaspidi „ülekandeliinide postid“) ning raudteeliiprite töötlemiseks kutseliste kasutajate poolt.
                  
               
                     (2)
                  
                  
                     Kreosoot on Euroopa Parlamendi ja nõukogu määruse (EÜ) nr 1272/2008 (2) kohaselt klassifitseeritud 1B kategooria kantserogeeniks. Samuti vastab kreosoot Euroopa Parlamendi ja nõukogu määruse (EÜ) nr 1907/2006 (3) XIII lisa kohaselt püsiva, bioakumuleeruva ja toksilise aine (PBT-aine) või väga püsiva ja väga bioakumuleeruva aine (vPvB-aine) kriteeriumidele. Seega vastab kõnealune aine väljajätmise kriteeriumidele, mis on esitatud määruse (EL) nr 528/2012 artikli 5 lõike 1 punktides a ja e. Kooskõlas määruse (EL) nr 528/2012 artikli 5 lõike 2 kolmanda lõiguga piirdub kreosooti sisaldavate biotsiidide kasutamine liikmesriikidega, kus vähemalt üks kõnealuses lõigus sätestatud tingimustest on täidetud.
                  
               
                     (3)
                  
                  
                     Prantsusmaa leidis, et tema territooriumil ülekandeliinide postide töötlemisega seoses ei ole ükski määruse (EL) nr 528/2012 artikli 5 lõikes 2 sätestatud tingimustest täidetud ning et selliseks kasutamiseks loa andmisest keeldumine on õigustatud, et kaitsta keskkonda ning inimeste elu ja tervist, nagu on vastavalt osutatud määruse (EL) nr 528/2012 artikli 37 lõike 1 punktides a ja c. Seega teatas Prantsusmaa kõnealuse määruse artikli 37 lõike 2 kohaselt taotlejatele oma kavatsusest piirata Prantsusmaal antavate lubade tingimusi, mitte lubades toodete kasutamist ülekandeliinide postide töötlemiseks (edaspidi „piiratud kasutus“).
                  
               
                     (4)
                  
                  
                     Kaks taotlejat ei nõustunud piiranguga, mille kohta ettepanek tehti, ning üks taotleja ei vastanud 60 päeva jooksul teavitamisest alates. Seetõttu teavitas Prantsusmaa 22. novembril 2017 komisjoni vastavalt määruse (EL) nr 528/2012 artikli 37 lõike 2 teisele lõigule.
                  
               
                     (5)
                  
                  
                     Prantsusmaa esitatud argumentidest nähtub, et kreosoodiga kokkupuute korral inimestele ja keskkonnale avalduvat riski, mis on seotud toodete piiratud kasutusega, ei saa pidada tähtsusetuks. Samuti märkis Prantsusmaa, et piiratud kasutuseks on Prantsusmaa turul saadaval muid puidukonservante, milles sisalduvad toimeained ei vasta määruse (EL) nr 528/2012 artikli 5 lõikes 1 osutatud väljajätmise kriteeriumidele. Seega ei oleks piiratud kasutamiseks loa andmata jätmisel Prantsusmaa ühiskonnale mingit ebaproportsionaalselt negatiivset mõju. Prantsusmaa leiab, et piiratud kasutus ei ole hädavajalik inimeste ja loomade tervist ning keskkonda ähvardava mis tahes tõsise ohu ohjamiseks.
                  
               
                     (6)
                  
                  
                     Seega ei ole ükski määruse (EL) nr 528/2012 artikli 5 lõikes 2 sätestatud tingimustest Prantsusmaal piiratud kasutuse puhul täidetud. Selleks, et saavutada inimeste ja loomade tervise ning keskkonna kõrgetasemeline kaitse, on määruses (EL) nr 528/2012 sätestatud, et eriti ohtlike omadustega toimeaineid sisaldavatele biotsiididele loa andmine peab piirduma konkreetsete olukordadega. Peale selle võivad liikmesriigid kõnealuse määruse artikli 37 lõike 1 teise lõigu kohaselt eelkõige teha kõnealuse artikli esimeses lõigus osutatud põhjustel ettepaneku loa andmisest keeldumiseks või antavate lubade tingimuste piiramiseks, kui tegemist on niisugust toimeainet sisaldavate biotsiididega, mille suhtes kohaldatakse kõnealuse määruse artikli 5 lõiget 2 või artikli 10 lõiget 1. Kreosoot vastab mitmele kõnealuse määruse artikli 5 lõikes 1 osutatud väljajätmise kriteeriumile ohtlike omaduste tõttu nii keskkonnale kui ka inimeste tervisele.
                  
               
                     (7)
                  
                  
                     Seepärast leiab komisjon, et Prantsusmaa esitatud ettepanek teha erand vastastikusest tunnustamisest on õigustatud põhjustel, millele on osutatud kõnealuse määruse artikli 37 lõike 1 punktides a ja c.
                  
               
                     (8)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Prantsusmaa esitatud ettepanek teha erand vastastikusest tunnustamisest lõikes 2 nimetatud biotsiidiperede puhul on õigustatud keskkonna ning inimeste elu ja tervise kaitsega seotud põhjustel, millele on osutatud määruse (EL) nr 528/2012 artikli 37 lõike 1 punktides a ja c, koostoimes määruse (EL) nr 528/2012 artikli 37 lõike 1 teise lõiguga.
            
            
               2.   Lõiget 1 kohaldatakse biotsiidiperede suhtes, mis on biotsiidiregistris registreeritud järgmiste registrinumbrite all:
               
                            
                        
                        
                           BC-WK024516-27;
                        
                     
                            
                        
                        
                           BC-DQ024492-36;
                        
                     
                            
                        
                        
                           BC-EU013041-45.
                        
                     
         
         
            Artikkel 2
            Käesolev otsus on adresseeritud Prantsuse Vabariigile.
         
         
            Brüssel, 25. september 2018
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  ELT L 167, 27.6.2012, lk 1.
         
            (2)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT L 353, 31.12.2008, lk 1).
         
            (3)  Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ning millega asutatakse Euroopa Kemikaaliamet, muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93 ja komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (ELT L 396, 30.12.2006, lk 1).